Kohtusse või töövaidluskomisjoni pöördumiseks on aega üks aasta, arvates päevast, millal kannatanud isik kahju tekkimisest teada sai või pidi teada saama (SVS § 14). Seejuures on oluline teada, et kohtu, töövaidluskomisjoni või soolise võrdõiguslikkuse ja võrdse kohtlemise voliniku poole pöörduv isik peab avalduses esitama faktilised asjaolud, mille alusel võib eeldada, et toimunud on sooline diskrimineerimine. Isik, kelle vastu on avaldus esitatud, peab menetluses tõendama, et ta ei ole rikkunud võrdse kohtlemise põhimõtet. Kui isik keeldub tõendamisest, võrdsustatakse keeldumine diskrimineerimise omaksvõtuga (SVS § 4 lg-d 1 ja 2). Seega on tööandja jaoks tegemist ümberpööratud tõendamiskoormisega, mille kohaselt peab tööandja tõendama negatiivseid asjaolusid s.o. diskrimineerimise puudumist ja tööotsija (töötaja) esitama üksnes soolisele diskrimineerimisele või seksuaalsele ahistamisele viitavad faktilised asjaolud.